“ทองคำ” เปิดเช้านี้คงที่ รูปพรรณขาย 30,800 บาท
ราคาทองคำในประเทศเช้าวันนี้ เปิดตลาดไม่เปลี่ยนแปลง ทำให้ราคาทองรูปพรรณขายออก 30,800 บาท
ราคาทองคำในประเทศเช้าวันนี้ เปิดตลาดไม่เปลี่ยนแปลง ทำให้ราคาทองรูปพรรณขายออก 30,800 บาท
1 ส.ค. 2565

ผู้สื่อข่าวรายงานว่า ราคาทองคำในประเทศวันนี้ (1 ส.ค. 65) เปิดตลาดการซื้อขายเช้าวันนี้คงที่ จากราคาปิดตลาดเมื่อวันเสาร์ที่ผ่านมา (30 ก.ค. 65) โดยข้อมูลจากเว็บไซต์ของสมาคมค้าทองคำ หรือ Gold Traders Association เมื่อ 09:25 น.ทองคำแท่ง 96.5% ประกาศราคาครั้งที่ 1 รับซื้อเข้าบาททองคำละ 30,200 บาท ขายออกบาททองคำละ 30,300 บาท
ส่วนทองรูปพรรณ 96.5% รับซื้อเข้าบาททองคำละ 29,652.96 บาท ขายออกบาททองคำละ 30,800 บาท ขณะที่ราคาทองคำ Spot เช้านี้เคลื่อนไหวอยู่ที่บริเวณ 1,765.50 ดอลลาร์/ออนซ์
นายจิตติ ตั้งสิทธิภักดี นายกสมาคมค้าทอง ระบุว่า หลังธนาคารกลางสหรัฐ (เฟด) ปรับขึ้นดอกเบี้ย 0.75% ตามตลาดคาดการณ์ ขณะเดียวกันรายงานตัวเลขอัตราขยายตัวทางด้านเศรษฐกิจของสหรัฐ (เฟด) ในไตรมาส 2 ปี 2565 ออกมาหดตัว -0.9% ติดลบติดต่อกันเป็นไตรมาสที่สอง  ทำให้ตลาดเกิดความกังวลเรื่องเศรษฐกิจสหรัฐถดถอย ทำให้ราคาทองคำปรับตัวเพิ่มขึ้น ซึ่งในระยะสั้น ระยะกลางนี้ ราคาทองคำน่าจะยังขึ้นไปต่อได้ โดยมองแนวต้านสำคัญไว้ที่ 1,775 เหรียญสหรัฐต่อออนซ์ หากผ่านไปได้ ก็อาจจะยังไปต่อได้อีก
โดยนักลงทุนสามารถเข้าซื้อทองคำได้ เพราะมองไปข้างหน้า ทั้งสถานการณ์รัสเซีย-ยูเครนที่คาดว่าจะยืดเยื้อ เงินเฟ้อ รวมถึงปัจจัยเรื่องเศรษฐกิจถดถอย ซึ่งผลตอบแทนทองคำจะชนะเงินเฟ้อแน่นอน โดยหากคิดที่แนวต้าน 1,775 เหรียญ คาดว่าราคาทองคำแท่งอาจจะปรับขึ้นได้อีก 200-300 บาท
สำหรับสถานการณ์การซื้อขายทองคำย่านเยาวราชช่วงนี้ นายจิตติ ระบุว่า จากสภาวะเศรษฐกิจถดถอย ทำให้กำลังซื้อไม่ค่อยดี ทำให้ไม่ค่อยเห็นภาพคนมาต่อคิวขายทองคำในช่วงที่ราคาปรับขึ้น ประกอบกับช่วงที่ผ่านมา คนน่าจะขายทองคำกันออกไปมากแล้ว